**NOTĂ DE FUNDAMENTARE**

La 12 noiembrie 2009 a fost semnat Contractul de finanțare dintre România și Banca Europeană de Investiții (BEI) aferent Proiectului de modernizare a metroului din Bucureşti - etapa a IV-a, Magistrala 5 Drumul Taberei - Pantelimon, tronsonul Drumul Taberei - Universitate, ratificat prin Legea nr.133/2010, cu modificările ulterioare.

SC METROREX SA, aflată în subordinea Ministerul Transporturilor, Infrastructurii și Comunicațiilor (MTIC), a fost desemnată agenţie de implementare a acestui proiect.

Conform prevederilor art.6 (1) din Legea nr.133/2010, Guvernul României este autorizat ca, prin Ministerul Finanţelor Publice, de comun acord cu Banca Europeană de Investiții (BEI), să introducă, pe parcursul utilizării împrumutului, în raport cu condiţiile concrete de derulare a Proiectului, amendamente la conţinutul acestuia care privesc realocări de fonduri, modificări în structură pe componente, precum şi alte modificări care nu sunt de natură să majoreze obligaţiile financiare ale României faţă de BEI sau să determine noi condiţionări economice faţă de cele convenite iniţial între părţi.

Suma actualizată a împrumutului este de 169,6 mil. EUR (din care până în prezent au fost trase 90 mil. EUR), fiind destinată achiziției de material rulant, respectiv procurarea a 37 trenuri  noi, din care 13 unități pentru a  fi puse în funcțiune pe Magistrala 5  și 24 unităţi care au înlocuit stocul de trenuri vechi utilizate pe liniile existente.

Licitația privind achiziția celor 13 trenuri pentru Magistrala 5 este în curs de evaluare, cu termen septembrie 2020, livrarea fiind estimată la maxim 42 luni de la semnarea contractului. Prin urmare, pentru a permite finalizarea obiectivelor proiectului, la cererea SC METROREX S.A., cu acordul MTIC, s-a solicitat BEI amendarea Contractului de Finanțare în vederea extinderii datei limită de utilizare a sumelor din împrumut de la 1 iulie 2020 la 31 decembrie 2023.

BEI a răspuns favorabil acestei solicitări și în contextul acestei extinderi au fost actualizate în mod corespunzător și alte termene relevante în cadrul proiectului (data de finalizare a proiectului, respectiv 30 iunie 2024, data de transmitere a raportului final respectiv 31 decembrie 2024) și articolele referitoare la înștiințări și notificări. Suplimentar, BEI a introdus o nouă definiție privind numărul contractului și a actualizat definiția EURIBOR și LIBOR conform noii politici de stabilire a acestora.

Potrivit practicii, Amendamentul nr. 3 semnat de BEI la 1 iulie 2020 a fost contrasemnat de partea română la data de 20 iulie 2020, pentru a reconfirma acordul cu privire la modificările propuse.

Amendamentul nu majoreazã obligaţiile financiare asumate de România faţă de BEI şi nu determină noi condiţionalităţi economice faţă de cele convenite iniţial între părţi.

Pentru aprobarea acestuia a fost iniţiat prezentul proiect de hotărâre a Guvernului, care nu prezintă impact în ceea ce priveşte aspectele avute în vedere de Hotărârea Guvernului nr.1361/2006 privind conţinutul instrumentului de prezentare şi motivare a proiectelor de acte normative.

Faţă de cele prezentate, supunem aprobării Guvernului, proiectul de Hotărâre de Guvern pentru aprobarea Amendamentului nr. 3 convenit între Guvernul României şi Banca Europeană de Investiții, prin scrisoarea semnată la Luxemburg la 1 iulie 2020 și la Bucureşti la 20 iulie 2020 la Contractul de finanţare dintre România şi Banca Europeană de Investiţii aferent Proiectului de modernizare a metroului din Bucureşti – etapa a IV-a, Magistrala 5 Drumul Taberei–Pantelimon, tronsonul Drumul Taberei – Universitate, semnat la Bucureşti la 12 noiembrie 2009.

**Ministrul Finanțelor Publice Ministrul Transporturilor,**

**Infrastructurii și Comunicațiilor**

Vasile-Florin Cîțu Lucian Nicolae Bode

**Avizăm favorabil**

**Ministrul Justiției**

Marian Cătălin Predoiu